CELEX: 52021PC0631
Language: hu
Date: 2021-10-13
Title: Javaslat A TANÁCS VÉGREHAJTÁSI HATÁROZATA a Horvátországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő különös intézkedés bevezetésére történő felhatalmazásáról szóló (EU) 2018/1994 végrehajtási határozat módosításáról

EURÓPAI BIZOTTSÁG
            Brüsszel, 2021.10.13.
            COM(2021) 631 final
            2021/0325(NLE)
            
            Javaslat
            A TANÁCS VÉGREHAJTÁSI HATÁROZATA
            a Horvátországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő különös intézkedés bevezetésére történő felhatalmazásáról szóló (EU) 2018/1994 végrehajtási határozat módosításáról    
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv
                  1
                (a továbbiakban: héairányelv) 395. cikkének (1) bekezdése értelmében a Tanács – a Bizottság javaslata alapján – bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
            
            
               A Bizottságnál 2021. március 31-én iktatott levelében Horvátország a héairányelv 26. cikke (1) bekezdésének a) pontjától és 168. cikkétől való eltérés meghosszabbítását kérte annak érdekében, hogy továbbra is korlátozhassa a személygépkocsik vásárlása és lízingje, valamit az e tevékenységekkel összefüggésben beszerzett áruk és nyújtott szolgáltatások kapcsán felmerülő kiadások után kivetett, előzetesen felszámított héa levonásának jogát. A meghosszabbításra vonatkozó kérelemmel együtt Horvátország benyújtott egy jelentést, amely tartalmazza a levonási jogra alkalmazni tervezett százalékos érték értékelését.
            
            
               A héairányelv 395. cikke (2) bekezdésének megfelelően a Bizottság 2021. április 22-én kelt levelében tájékoztatta a többi tagállamot Horvátország kérelméről. 2021. április 23-án kelt levelében a Bizottság értesítette Horvátországot arról, hogy birtokában van a kérelem elbírálásához általa szükségesnek tartott valamennyi információnak.
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv 168. cikke alapján az adóalany jogosult az általa fizetendő adó összegéből levonni az adóköteles tevékenységeinek folytatása céljából megvalósított beszerzésekre kivetett héa összegét. A héairányelv 168a. cikkének (1) bekezdése előírja, hogy egy adóalany vállalkozásának vagyonát képező, az adóalany által a vállalkozási tevékenység céljára és attól eltérő célra egyaránt használt ingatlan esetében az ezen ingatlannal kapcsolatos ráfordítások héája csak a vállalkozási tevékenység céljára való használat arányában vonható le. A héairányelv 168a. cikkének (2) bekezdése értelmében a tagállamok e szabályt olyan egyéb termékekhez kapcsolódó ráfordítások héájára is alkalmazhatják, amelyek meghatározásuk szerint a vállalkozás vagyonának részét képezik. Ugyanezen irányelv 26. cikke (1) bekezdésének a) pontja értelmében a vállalkozás vagyonát képező termék magáncélra történő használata ellenérték fejében nyújtott szolgáltatásnak minősül, amennyiben a termék héája levonható volt. E rendszer lehetővé teszi az eredetileg levont héaösszeg behajtását a magáncélú használat tekintetében.
            
            
               A személygépkocsik esetében nehéz ezt a rendszert alkalmazni, különösen mivel nem könnyű különbséget tenni a magáncélú és az üzleti célú használat között. Amennyiben a használatról nyilvántartás készül, annak vezetése külön terhet ró a vállalkozásokra, ellenőrzése pedig a közigazgatási szervekre.
            
            
               A héairányelv 395. cikke értelmében a tagállamok az adóbeszedés egyszerűsítése, illetve egyes adócsalások és -kikerülések megelőzése érdekében a héairányelv rendelkezéseitől eltérő intézkedéseket alkalmazhatnak, amennyiben arra a Tanácstól felhatalmazást kaptak.
            
            
               Horvátországnak az (EU) 2018/1994 tanácsi végrehajtási határozat
                  2
                alapján jelenleg jogában áll, hogy 50 %-ra korlátozza a héalevonási jogot a meghatározott személygépkocsik vásárlása és lízingje, valamint az e tevékenységekkel összefüggésben beszerzett áruk és nyújtott szolgáltatások tekintetében, amennyiben ezeket a személygépkocsikat nem kizárólag üzleti célra használják. A különös intézkedés ezenkívül mentesíti az adóalanyokat azon kötelezettség alól, hogy szolgáltatásnyújtásként kezeljék az érintett személygépkocsik nem üzleti célú használatát. A szóban forgó intézkedés által érintett személygépkocsik a vezetőülésen kívül legfeljebb nyolc üléssel rendelkező, személyek szállítására alkalmas gépjárművek. Ha a személygépkocsikat meghatározott tevékenységre használják, nem vonatkozik rájuk a levonási jog korlátozása, tehát esetükben a rendes szabályok alkalmazandók. Ez vonatkozik a járművezetői képzés, gépjármű-vizsgáztatás, javítási szolgáltatás, személy- és áruszállítás mint gazdasági tevékenység, elhunytak szállítása, illetve bérbeadás céljára használt járművekre, valamint a viszonteladás céljából vásárolt járművekre. Az (EU) 2018/1994 tanácsi végrehajtási határozat 2021. december 31-ig hatályos.
            
            
               Horvátországnak a különös intézkedés meghosszabbítására irányuló kérelme ugyanazokon az indokokon alapul, mint amelyek az előző kérelemben szerepelnek. Az (EU) 2018/1994 tanácsi végrehajtási határozat 6. cikkének (3) bekezdése alapján a kérelemhez mellékelni kell egy jelentést, amely kiterjed a héa levonására vonatkozó jog tekintetében alkalmazott százalékos korlátozás felülvizsgálatára is. Horvátország úgy véli, hogy a különös intézkedés alkalmazásának feltételei továbbra is fennállnak, és továbbra is az előzetesen felszámított héa levonására vonatkozó 50 %-os korlát tűnik a legmegfelelőbbnek.
            
            
               Horvátország kifejtette, hogy mind az adóalanyok, mind az adóhatóságok által szolgáltatott adatok alapján a vállalkozás vagyonának részét képező személygépkocsikat átlagosan 50 %-ban továbbra is magáncélra használják. E tekintetben Horvátország két, 2021 elején végzett felmérést nyújtott be az üzleti és magáncélra igénybe vett személygépkocsik használatával kapcsolatban; e felmérések eredménye alapján az előzetesen felszámított adó levonására vonatkozó jog százalékos arányának 50 %-ban történő megállapítása még mindig reálisnak tűnik.
            
            
               Tekintettel arra, hogy a különös intézkedés kedvezően befolyásolja mind az adózók, mind az adóhatóságok adminisztratív terheit, javasolt engedélyezni a jelenleg hatályos eltérő intézkedés meghosszabbítását. A felhatalmazásnak korlátozott időtartamra, 2024. december 31-ig kell szólnia, hogy lehetőség legyen a különös intézkedés szükségességének és hatékonyságának, valamint az intézkedés alapját képező, az üzleti és nem üzleti célú használat közötti megoszlásnak a felülvizsgálatára. Meghosszabbítás kérelmezése esetén a kérelmet és a hozzá csatolt, az alkalmazott százalékos arány értékeléséről szóló jelentést 2024. március 31-ig el kell juttatni a Bizottsághoz.
            
            
               Mivel Horvátország a héairányelv 168a. cikkének (2) bekezdése alapján úgy döntött, hogy a héairányelv 168a. cikkének (1) bekezdését a vállalkozás vagyonát képező, ingatlanoktól eltérő egyéb gazdasági javakra alkalmazza, az (EU) 2018/1994 tanácsi végrehajtási határozat címében és 1. cikkében a teljesség érdekében indokolt hivatkozni az említett irányelv 168a. cikkére.
            
            
               •Összhang a szabályozási terület jelenlegi rendelkezéseivel
            
            
               Az adólevonási joghoz kapcsolódó hasonló eltérésekre más tagállamok (Észtország
                  3
               , Magyarország
                  4
               , Lettország
                  5
               , Lengyelország
                  6
               , Olaszország
                  7
                és Románia
                  8
               ) is engedélyt kaptak.
            
            
               A héairányelv 176. cikke értelmében a Tanácsnak meg kell állapítania, hogy milyen kiadások nem jogosítanak a héa levonására. Ennek megtörténtéig az irányelv felhatalmazza a tagállamokat az 1979. január 1-jén hatályban lévő korlátozások fenntartására. Ebből kifolyólag számos felfüggesztő („standstill”) rendelkezés létezik, amely korlátozza a személygépkocsikkal kapcsolatos héalevonási jogot.
            
            
               A korábbi olyan kezdeményezések ellenére, amelyek annak szabályozására irányultak, hogy mely kiadáskategóriák tartozzanak a levonási jogra vonatkozó korlátozások hatálya alá
                  9
               , a szóban forgó eltérés mindaddig indokolt, amíg uniós szinten nem kerül sor az idevágó szabályok harmonizálására.
            
            
               2.JOGALAP, SZUBSZIDIARITÁS ÉS ARÁNYOSSÁG
            
         
         
            
               •Jogalap
            
            
               A héairányelv 395. cikke.
            
            
               •Szubszidiaritás (nem kizárólagos hatáskör esetén) 
            
            
               Tekintettel a héairányelv azon rendelkezésére, amelyre a javaslat épül, a javaslat az Európai Unió kizárólagos hatáskörébe esik. A szubszidiaritás elve ezért nem alkalmazható.
            
            
               •Arányosság
            
            
               A határozat felhatalmazást ad egy tagállam számára, annak saját kérelme alapján, kötelezettséget tehát nem keletkeztet.
            
            
               Az eltérés korlátozott hatályára tekintettel a különös intézkedés arányban áll a kitűzött célokkal, vagyis az adóbeszedési eljárás egyszerűsítésére és egyes adócsalások és -kikerülések megelőzésére irányuló törekvésekkel. Figyelembe véve annak lehetőségét, hogy a vállalkozások a valós kötelezettségeiknél kevesebbet vallanak be, valamint azt, hogy mekkora terhet róna az adóhatóságokra a járműhasználat-elszámolás ellenőrzése, az 50 %-os korlátozás egyszerűsítené a héabeszedést az adott ágazatban.
            
            
               •A jogi aktus típusának megválasztása
            
            
               Javasolt aktus: tanácsi végrehajtási határozat.
            
            
               A héairányelv 395. cikke értelmében a hozzáadottérték-adóra vonatkozó közös rendelkezésektől kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. A tanácsi végrehajtási határozat a legmegfelelőbb jogi aktus, mivel az egy-egy tagállamnak is címezhető.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               A javaslat alapját a Horvátország által benyújtott kérelem képezi, és csak ezt a tagállamot érinti.
            
            
               Külső szakértők bevonására nem volt szükség.
            
            
               •Hatásvizsgálat
            
            
               A javaslat célja, hogy mentesítse az adóalanyokat a meghatározott autók magáncélra történő használatának nyilvántartására vonatkozó kötelezettség alól és ezáltal egyszerűsítse az adóbeszedési eljárást, valamint ezzel egyidejűleg megelőzze a helytelen nyilvántartás révén történő héacsalást. Ennek megfelelően pozitív hatással járhat mind a vállalkozások, mind az adóhatóság számára. Horvátország megfelelőnek ítélte ezt a megoldást, amely hasonló más múltbeli és jelenlegi eltérésekhez.
            
            
               4.KÖLTSÉGVETÉSI VONZATOK
            
            
               
                  Az eltérő intézkedések a végső fogyasztói szinten beszedett adóbevétel teljes összegét csak elhanyagolható mértékben fogják befolyásolni, és nem lesznek kedvezőtlen hatással az Unió héából származó saját forrásaira.
               
            
            
               5.EGYÉB ELEMEK
            
            
               A javaslat időben korlátozott, és hatályvesztésre vonatkozó rendelkezést tartalmaz, amely 2024. december 31-én lép életbe.
            
         
         
            
               Amennyiben Horvátország a különös intézkedés újabb, 2024 utánra történő kiterjesztését venné fontolóra, legkésőbb 2024. március 31-ig meghosszabbítás iránti kérelmet és a százalékos korlát értékelését is tartalmazó jelentést kell benyújtania a Bizottsághoz.
            
            
               2021/0325 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Horvátországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő különös intézkedés bevezetésére történő felhatalmazásáról szóló (EU) 2018/1994 végrehajtási határozat módosításáról    
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  10
                és különösen annak 395. cikke (1) bekezdésének első albekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 168. és 168a. cikke úgy rendelkezik, hogy az adóalany jogosult az adóköteles tevékenységéhez felhasznált, a részére teljesített termékértékesítésre és szolgáltatásnyújtásra kivetett hozzáadottérték-adó (héa) levonására. Az említett irányelv 26. cikke (1) bekezdésének a) pontja értelmében héaelszámolási kötelezettség áll fenn abban az esetben, ha a vállalkozás vagyonát képező terméket az adóalany saját, illetve alkalmazottai szükségleteinek kielégítésére vagy általában vállalkozásidegen célokra használja fel.
            
            
               (2)Az (EU) 2018/1994 tanácsi végrehajtási határozat
                  11
                felhatalmazta Horvátországot arra, hogy 2021. december 31-ig 50 %-ra korlátozza a vezetőülésen kívül legfeljebb nyolc üléssel rendelkező meghatározott személygépkocsik vásárlása és lízingje, valamint az e tevékenységekkel összefüggésben beszerzett áruk és nyújtott szolgáltatások után fizetett héa levonásának jogát, amennyiben az érintett személygépkocsikat nem kizárólag üzleti célra használják. A felhatalmazás továbbá mentesítette az adóalanyokat az alól, hogy szolgáltatásnyújtásként kezeljék az ilyen személygépkocsik nem üzleti célú használatát.
            
            
               (3)Horvátország a Bizottság által 2021. március 31-én iktatott levelében felhatalmazást kért a 2006/112/EK irányelv 26. cikke (1) bekezdésének a) pontjától és 168. cikkétől eltérő különös intézkedés további alkalmazására annak érdekében, hogy korlátozhassa a héalevonási jogot a nem kizárólag üzleti célra használt személygépkocsik bizonyos kategóriáival kapcsolatos kiadások esetében (a továbbiakban: a kérelem).
            
            
               (4)Horvátország a 2006/112/EK irányelv 168a. cikkének (1) bekezdését alkalmazza az említett irányelv 168a. cikkének (2) bekezdése szerinti, a vállalkozás vagyonának részét képező egyéb gazdasági javakkal kapcsolatos kiadások után járó héa tekintetében. Ezért az (EU) 2018/1994 tanácsi végrehajtási határozatnak hivatkoznia kellett volna a 2006/112/EK irányelv 168a. cikkére.
            
            
               (5)A 2006/112/EK irányelv 395. cikke (2) bekezdése második albekezdésének megfelelően a Bizottság 2021. április 22-én kelt levelében tájékoztatta a többi tagállamot Horvátország kérelméről. 2021. április 23-án kelt levelében a Bizottság értesítette Horvátországot arról, hogy birtokában van a kérelem elbírálásához általa szükségesnek tartott valamennyi információnak.
            
            
               (6)Az (EU) 2018/1994 végrehajtási határozat 6. cikkének (3) bekezdésében előírtak szerint Horvátország jelentést nyújtott be, amely tartalmazta a levonási jogra alkalmazott százalékos érték felülvizsgálatát. A jelenleg rendelkezésre álló információk alapján Horvátország megerősítette, hogy az 50 %-os korlát továbbra is indokolt és megfelelő.
            
            
               (7)Tekintettel arra, hogy a különös intézkedés kedvezően befolyásolja mind az adózók, mind az adóhatóságok adminisztratív terheit, Horvátországot indokolt felhatalmazni arra, hogy továbbra is alkalmazza a különös intézkedést. A különös intézkedés időbeli hatályának meghosszabbítását a szóban forgó intézkedés eredményességének és a százalékos arány megfelelő voltának értékeléséhez szükséges időtartamra, a 2024. december 31-ig tartó időszakra kell korlátozni.
            
            
               (8)Amennyiben Horvátország úgy ítéli meg, hogy szükséges a különös intézkedés további meghosszabbítása, 2024. március 31-ig meghosszabbítás iránti kérelmet kell benyújtania a Bizottsághoz, és mellékelnie kell hozzá az alkalmazott százalékos korlátozás értékelését tartalmazó jelentést.
            
            
               (9)A különös intézkedés a végső fogyasztói szinten beszedett adóbevétel teljes összegét csak elhanyagolható mértékben fogja befolyásolni, és nem lesz kedvezőtlen hatással az Unió héából származó saját forrásaira.
            
            
               (10)Az (EU) 2018/1994 végrehajtási határozatot ezért ennek megfelelően módosítani kell,
            
         
         
            
               ELFOGADTA EZT A HATÁROZATOT:
            
            
               1. cikk
            
            
               Az (EU) 2018/1994 végrehajtási határozat a következőképpen módosul:
            
            
               1. A cím helyébe a következő szöveg lép:
            
            
               „A Tanács (EU) 2018/1994 végrehajtási határozata (2018. december 11.) Horvátországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő különös intézkedés bevezetésére történő felhatalmazásáról”.
            
            
               2. Az 1. cikk helyébe a következő szöveg lép:
            
            
               „1. cikk
            
            
               A 2006/112/EK irányelv 168. és 168a. cikkétől eltérve Horvátország felhatalmazást kap arra, hogy 50 %-ra korlátozza a héalevonási jogot a nem kizárólag üzleti célra használt személygépkocsikkal kapcsolatos kiadások esetében.”
            
            
            
               3. A 6. cikk helyébe a következő szöveg lép:
            
            
               „6. cikk
            
            
               Ez a határozat 2019. január 1-jétől 2024. december 31-ig alkalmazandó.
            
            
               Az e határozatban megadott felhatalmazás időbeli hatályának meghosszabbítására irányuló kérelmet 2024. március 31-ig be kell nyújtani a Bizottsághoz, és mellékelni kell hozzá az 1. cikkben foglalt százalékos arány értékelését tartalmazó jelentést.”
            
            
               2. cikk
            
            
               Ennek a határozatnak a Horvát Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        A Tanács (EU) 2018/1994 végrehajtási határozata (2018. december 11.) Horvátországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő különös intézkedés bevezetésére történő felhatalmazásáról (HL L 320., 2018.12.17., 35. o.).
               
               
                  
                     (3)
                  
                        A Tanács (EU) 2017/1854 végrehajtási határozata (2017. október 10.) az Észt Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő intézkedés alkalmazására történő felhatalmazásáról szóló 2014/797/EU végrehajtási határozat módosításáról (HL L 265., 2017.10.14., 17. o.) – 2020. december 31-ig érvényes.
               
               
                  
                     (4)
                  
                        A Tanács (EU) 2018/1493 végrehajtási határozata (2018. október 2.) Magyarországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő különös intézkedés bevezetésére történő felhatalmazásáról (HL L 252., 2018.10.8., 44. o.).
               
               
                  
                     (5)
                  
                        A Tanács (EU) 2018/1921 végrehajtási határozata (2018. december 4.) a Lettországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról szóló (EU) 2015/2429 végrehajtási határozat módosításáról (HL L 311., 2018.12.7., 36. o.).
               
               
                  
                     (6)
                  
                        A Tanács (EU) 2019/1594 végrehajtási határozata (2019. szeptember 24.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések bevezetésére való felhatalmazásáról szóló 2013/805/EU végrehajtási határozat módosításáról (HL L 248., 2019.9.27., 71. o.).
               
               
                  
                     (7)
                  
                        A Tanács (EU) 2019/2138 végrehajtási határozata (2019. december 5.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától és 168. cikkétől eltérő intézkedések alkalmazására történő felhatalmazásáról szóló 2007/441/EK határozat módosításáról (HL L 324., 2019.12.13., 7. o.).
               
               
                  
                     (8)
                  
                        A Tanács (EU) 2020/1262 végrehajtási határozata (2020. szeptember 4.) a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések alkalmazásának Románia számára történő engedélyezéséről szóló 2012/232/EU végrehajtási határozat módosításáról (HL L 296., 2020.9.10., 6. o.).
               
               
                  
                     (9)
                  
                        COM(2004) 728 végleges – Javaslat: A Tanács irányelve a hozzáadottértékadó-kötelezettségek egyszerűsítése végett a 77/388/EGK irányelv megváltoztatásáról (HL C 24., 2005.1.29., 10. o.); a Bizottság e javaslatát 2014. május 21-én visszavonta (HL C 153., 2014.5.21., 3. o.).
               
               
                  
                     (10)
                  
                        HL L 347., 2006.12.11., 1. o.
               
               
                  
                     (11)
                  
                        A Tanács (EU) 2018/1994 végrehajtási határozata (2018. december 11.) Horvátországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő különös intézkedés bevezetésére történő felhatalmazásáról (HL L 320., 2018.12.17., 35. o.).